b'\n_START_ARTICLE_\nBorgring\n_START_PARAGRAPH_\nBorgring (tidligere Borrering (1682: Borre Ring; 1877 & 1992: Borrering) (1860: m\xc3\xa5ske Borgrings Marken; 2014: Borgring) - begge disse navneformer er officielle) - er en sj\xc3\xa6llandsk vikingeborg i K\xc3\xb8ge Kommune. _NEWLINE_Dens vold er cirkul\xc3\xa6r deraf betegnelsen ringborg, som ogs\xc3\xa5 bruges om andre danske vikingeborge. Ringborgen ligger \xc3\xb8st for Gl. Lellingegaard i H\xc3\xb8jelse Sogn og nord\xc3\xb8st for Lellinge. Marken, som borgen ligger p\xc3\xa5, har tilh\xc3\xb8rt Vall\xc3\xb8 Stift (marken og Gl. Lellingegaard har h\xc3\xb8rt under grevskabet Vall\xc3\xb8 (senere Vall\xc3\xb8 Stift) siden 1721).\n_START_SECTION_\nBeskrivelse\n_START_PARAGRAPH_\nRingborgen m\xc3\xa5ler 145 m i ydre diameter (i indre ca. 122 meter) og er den tredjest\xc3\xb8rste af de kendte borge af trelleborgtypen. Den var udstyret med en 10-11 m bred vold, omkranset af en palisade (et skansev\xc3\xa6rk af tilspidsede tr\xc3\xa6p\xc3\xa6le). Der er ikke fundet en voldgrav i tilknytning til anl\xc3\xa6gget, men Elleb\xc3\xa6kken, der l\xc3\xb8b ret vest for borgen, kan m\xc3\xa5ske have tjent som en naturlig barriere og en mindre s\xc3\xb8 nord/nord\xc3\xb8st for borgen og dennes afl\xc3\xb8b \xc3\xb8st om borgen (Sydmotorvejen er nu lagt hen over st\xc3\xb8rre dele af dette afl\xc3\xb8b) kan m\xc3\xa5ske have tjent samme form\xc3\xa5l. Borgens nord- og \xc3\xb8stport l\xc3\xa5 ved udgravningen i 2014 pr\xc3\xa6cis der, hvor man ville forvente de skulle v\xc3\xa6re, n\xc3\xa5r der er tale om en borg af trelleborgtypen._NEWLINE_Borrering/Borgring er sandsynligvis det femte danske medlem af gruppen af trelleborge, som t\xc3\xa6ller Trelleborg ved Slagelse, Nonnebakken i Odense, Fyrkat ved Hobro og Aggersborg ved Limfjorden. Disse anl\xc3\xa6g dateres til \xc3\xa5rene omkring 980 e.Kr. Det er dog endnu ikke fuldt ud p\xc3\xa5vist, at Borgrings datering svarer til de fire \xc3\xb8vrige anl\xc3\xa6g._NEWLINE_Omr\xc3\xa5det omkring borganl\xc3\xa6gget har i vikingetiden ligget strategisk placeret, hvor de gamle hovedveje fra Roskilde og Ringsted m\xc3\xb8dtes og n\xc3\xa5ede ud til to vandl\xc3\xb8b i K\xc3\xb8ge \xc3\x85dal, der i vikingetiden var en sejlbar fjord og \xc3\xa9n af Sj\xc3\xa6llands bedste naturhavne, hvor fra man let har haft adgang til K\xc3\xb8ge Bugt.\n_START_SECTION_\nAndre navneformer og navnestrid\n_START_PARAGRAPH_\nI de seneste \xc3\xa5r har andre navneformer tr\xc3\xa6ngt sig p\xc3\xa5, og til en vis grad s\xc3\xb8gt at erstatte anl\xc3\xa6ggets oprindelige navn. Navnlig i \xc3\xa5rene 2013-2014 er der sket en udvikling hen imod brug af en r\xc3\xa6kke nyere betegnelser for anl\xc3\xa6gget. Borgringen ved Lellinge ses anvendt nogle gange i perioden 2013-2014, det noget kortere Borgring er ogs\xc3\xa5 blevet brugt indtil flere gange, men navnlig ejeren af marken, Vall\xc3\xb8 Stift, har gjort sig bem\xc3\xa6rket i 2014, i forbindelse med offentligg\xc3\xb8relsen af de forel\xc3\xb8bige udgravningsresultater i september 2014, ved sit \xc3\xb8nske om at omd\xc3\xb8be anl\xc3\xa6gget til Vall\xc3\xb8 Borgring. Protester mod Vall\xc3\xb8 Stifts navnevalg viste sig hurtigt, og som et modtr\xc3\xa6k oprettedes d. 8. september 2014 en Facebookgruppe, der har agiteret for navneformen Lellinge Ringborg. Vikingeskibsmuseet i Roskilde har ogs\xc3\xa5 en enkelt gang benyttet sig af navneforslaget Lellinge Ringborg._NEWLINE_TV 2/Lorry havde d. 30. september 2014 et indslag om navnestriden, hvori nogle af sagens parter \xe2\x80\x93 ejerne, beboerne i Lellinge samt K\xc3\xb8ge Kommune \xe2\x80\x93 ser meget forskelligt p\xc3\xa5 sp\xc3\xb8rgsm\xc3\xa5let om stedets navn.\n_START_SECTION_\nN\xc3\xa6re lokaliteter med sagn tilknyttet\n_START_PARAGRAPH_\nLidt \xc3\xb8st for Borrering p\xc3\xa5 den allervestligste del af \xc3\x85sen (en del af K\xc3\xb8ge \xc3\x85s) ligger Danh\xc3\xb8j, om hvilken det siges, at kong Dan af Danmark skal v\xc3\xa6re begravet der.\n_START_SECTION_\nBegivenheder og h\xc3\xa6ndelser\n_START_PARAGRAPH_\nMandag den 30. juni 1947 blev pr\xc3\xa6stefruen Elisabeth Balslev myrdet p\xc3\xa5 marken ved Borrering af krybskytten Jacob Emil Vilhelm Frederiksen, efter hun havde v\xc3\xa6ret i biografen i K\xc3\xb8ge, hvor hun s\xc3\xa5 filmen Himmerigets N\xc3\xb8gler. med skud fra en 11 mm Colt-pistol. Patronhylsteret blev fundet p\xc3\xa5 marken, hvor Borrering er placeret.\n_START_SECTION_\nBygherre\n_START_PARAGRAPH_\nHarald Bl\xc3\xa5tand formodes at have v\xc3\xa6ret bygherren bag de \xc3\xb8vrige danske ringborge af trelleborgtypen, og det er derfor n\xc3\xa6rliggende at antage, at han ogs\xc3\xa5 har st\xc3\xa5et bag opf\xc3\xb8relsen af ringborgen ved Lellinge. De f\xc3\xb8rste dateringer baseret p\xc3\xa5 kulstof 14-metoden viste, at ringborgen er fra 900-tallet, men kun med yderligere og mere pr\xc3\xa6cise dateringer kunne det endeligt fastsl\xc3\xa5s, om det var Harald Bl\xc3\xa5tand, der stod bag byggeriet. Et gennembrud for dateringen kom i slutningen af juni m\xc3\xa5ned 2017, hvor et tr\xc3\xa6stykke p\xc3\xa5 ca. 1 m blev fundet i \xc3\xa5dalen syd for borgen. Dendrokronologiske unders\xc3\xb8gelser p\xc3\xa5viste, at tr\xc3\xa6et er f\xc3\xa6ldet efter \xc3\xa5r 966.  Der er tale om en brugsgenstand, s\xc3\xa5 tr\xc3\xa6stumpen siger ikke noget om selve borgens opf\xc3\xb8relse.\n_START_SECTION_\nAfledte stednavne\n_START_PARAGRAPH_\nEt punkt, hvor der er v\xc3\xa6sentlige forskelle trelleborgene imellem, er i sp\xc3\xb8rgsm\xc3\xa5let om, hvor mange andre lokaliteter i borgenes n\xc3\xa6rhed, der har f\xc3\xa5et tillagt navn efter borgene, eller hvis navne p\xc3\xa5 en eller anden m\xc3\xa5de refererer til en n\xc3\xa6rliggende borg._NEWLINE_Her viser det sig, at der for Borrerings vedkommende er flere af s\xc3\xa5danne afledte navne overleveret, end for nogle af de andre vikingetidsringborge._NEWLINE_Nonnebakken / Nonneborg kan ganske vist dokumenteres ganske langt tilbage i tiden, men det er sv\xc3\xa6rt at lave en pr\xc3\xa6cis opg\xc3\xb8relse over, hvor mange afledte stednavne, der findes eller har fandtes i tilknytning til lokaliteten._NEWLINE_Fyrkat har ikke et eneste stednavn i sit opland, der kan henledes til borgen, og borgen selv havde heller ikke noget navn, men er opkaldt efter Fyrkat M\xc3\xb8lle (1608: Fyrkatte M\xc3\xb8lle)._NEWLINE_Trelleborg kan fremvise tre stednavne afledt af borgens navn, nemlig: Trelleborg Enge, Trelleborg Marken og Tr\xc3\xa6lleborg G\xc3\xa5rde._NEWLINE_Aggersborg kan fremvise 5-6 overleverede stednavne, der muligvis har tilknytning til borgen, nemlig: Aggersborg K\xc3\xa6r, Aggersborg Rimme, Aggersborgg\xc3\xa5rd, Borreholm, Kongensg\xc3\xa5rd og Sankt Nilaus Kilde._NEWLINE_For Borrerings vedkommende er antallet af overleverede afledte stednavne dog v\xc3\xa6sentligt st\xc3\xb8rre, end for nogle af de \xc3\xb8vrige trelleborges vedkommende. F\xc3\xb8lgende stednavne kan i hvert fald p\xc3\xa5vises som nogle, der efter al sandsynlighed er afledt efter Borrering: Borrerings Agre, Borrerings Mark, Borrebrink, Borrerings stykker / Borrerings Aas, Borreskov, Borreskovhus, Borrestruphus (eller Borrestubhuset) og Borrestub. Troligvis er ogs\xc3\xa5 g\xc3\xa5rdnavnet Borgeg\xc3\xa5rd og vejnavnet Borgeg\xc3\xa5rdsvej i den syd\xc3\xb8stlige del af H\xc3\xb8jelse Sogn afledt efter Borrering.'